Trump dreig nog verslaggewersDie Amerikaanse president, Donald Trump, het verslaggewers gewaarsku hy sal hulle die Withuis belet as hulle sy amp nie respekteer nie. Foto: Ting Shen, Xinhua Die Amerikaanse president, Donald Trump, dreig om nog Withuis-verslaggewers se akkreditasie terug te trek in reaksie op kritiek van sy administrasie se besluit om dit met die CNN-joernalis Jim Acosta te doen. Trump het Vrydag buite die Withuis te velde getrek teen Acosta. Hy het hom daarvan beskuldig dat hy onprofessioneel is en gedreig om ander verslaggewers ook te belet om uit die Withuis verslag te doen, berig Al Jazeera. “Julle moet die Withuis met respek behandel; julle moet die presidensie met respek behandel,” het Trump gesê en beweer die Republikeinse president Ronald Reagan sou dieselfde opgetree het. Trump het ook ŉ steek ingekry na die CNN-verslaggewer April Ryan en haar “naar” (nasty) en ŉ “verloorder” (loser) genoem. Organisasies wat hulle vir burgerlike vryhede beywer is ontsteld oor die jongste uitbarstings van Trump, wat ŉ lang geskiedenis het van vyandigheid jeens die media.